**NÁRODNÁ RADA SLOVENSKEJ REPUBLIKY**

VI. volebné obdobie

**Návrh**

**ÚSTAVNÝ zákon**

z ... 2014,

**ktorým sa dopĺňa ústavný zákon č. 357/2004 Z. z. o ochrane verejného záujmu pri výkone funkcií verejných funkcionárov v znení ústavného zákona č. 545/2005 Z. z.**

Národná rada Slovenskej republiky sa uzniesla na tomto ústavnom zákone:

**Čl. I**

Ústavný zákon č. 357/2004 Z. z. o ochrane verejného záujmu pri výkone funkcií verejných funkcionárov v znení ústavného zákona č. 545/2005 Z. z. sa dopĺňa takto:

1. V čl. 4 sa odsek 2 dopĺňa písmenom h, ktoré znie:

„h) poberať viac ako jeden príjem z výkonu funkcie verejného funkcionára.“.

1. V čl. 5 sa za odsek 7 vkladá nový odsek 8, ktorý znie:

„(8) Ak verejný funkcionár poberá príjem za výkon funkcie verejného funkcionára v čase ustanovenia do ďalšej verejnej funkcie, je povinný do 30 dní odo dňa ustanovenia do ďalšej verejnej funkcie ponechať si len jeden príjem z výkonu verejnej funkcie.“.

Doterajší odsek 8 sa označuje ako odsek 9.

1. V čl. 7 sa odsek 1 dopĺňa písmenom f), ktoré znie:

„f) či spĺňa podmienku poberania len jedného príjmu z výkonu funkcie verejného funkcionára v prípade podľa čl. 5 ods. 8 s uvedením, ktorý príjem z výkonu verejnej funkcie verejný funkcionár nepoberá.“.

1. Za čl. 12a sa vkladá nový čl. 12b, ktorý vrátane nadpisu znie:

„**Čl. 12b**

**Prechodné ustanovenia k úpravám účinným od 1. januára 2015**

(1) Ak verejný funkcionár poberá k 1. januáru 2015 príjem z výkonu funkcií viacerých verejných funkcionárov, je povinný do 30 dní odo dňa nadobudnutia účinnosti tohto ústavného zákona ponechať si len jeden príjem z výkonu funkcie verejného funkcionára.

(2) Konania vo veciach rozporu osobného záujmu s verejným záujmom začaté pred nadobudnutím účinnosti tohto ústavného zákona sa dokončia podľa doterajších predpisov.“.

**Čl. II**

Tento ústavný zákon nadobúda účinnosť 1. januára 2015.